**Tiidrek Nurme** (sündinud 18. novembril 1985 Kuressaares) on eesti kesk- ja pikamaajooksja, kes on püstitanud eri jooksudistantsidel 15 Eesti rekordit *(seisuga 13. veebruar 2021)*. Olümpiamängude ajaloos on ta viie sportlase hulgas, kes on võistelnud kahtedel olümpiamängudel 1500 m jooksus ja maratonis (Nurme osales Pekingis 2008 ja Rio de Janeiros 2016.) Ülejäänud neli on uusmeremaalane Rod Dixon (1972, 1984), portugallane Luis Feiteira (1996, 2012), Ecuadori esindaja Bayron Piedra (2008, 2016) ja prantslane Jacques Boxberger (1968, 1984). 

2008. aasta Pekingi suveolümpiamängudel sai Nurme 1500 meetri jooksus 50 jooksja seas 27. koha (26. pärast Bahreini esindava marokolase dopingujuhtumit). Pekingis püstitas ta Eesti rekordi ajaga 3.38,59, joostes tempotegijana 1100 m. 

Rio 2016. aasta suveolümpiamängudel kuulus Nurme olümpiarekordi püstitavasse stardinimekirja, kui 155 meest 80 riigist olid stardijoonel. Tiidrek saavutas kokkuvõttes 63. koha. 

Tokyo 2020 suveolümpiamängudel sai Nurme 106 jooksja seas 27. koha (26. koht pärast seda, kui Bahreini esindava marokolane sai dopingurikkumise tõttu võistluskeelu). Tokyo 2020 maraton oli olümpiamängude ajaloo konkurentsitihedam maraton, sest kõik 106 meest pidid olema jooksnud kiiremini kui 2.11,30. 

2023. aasta Budapesti maailmameistrivõistlusel sai Nurme 31. koha.

Selline näeb välja Tiidreku võistlusvarustus Tokyo olümpiamaratoni hommikul. Puudu on vaid jääkotid ja hulk joogipudeleid.

Haridus
-------

Ta on õppinud Kuressaare Vanalinna Koolis ja Kuressaare Gümnaasiumis, 2005 lõpetas Ülenurme Gümnaasiumi ja 2020 Tartu Ülikooli (kehaline kasvatuse ja sport, BA), samuti on ta õppinud Tartu Kõrgemas Usuteaduslikus Seminaris (teoloogiat).

Isiklikud rekordid
------------------

*Seisuga 11. juuni 2021.*

### Välisrekordid

| Ala | Tulemus | Aeg | Koht | Märkused |
| --- | --- | --- | --- | --- |
| 800 m jooks | 1.52,25 | 3. juuli 2006 | Rakvere |  |
| 1000 m jooks | 2.25.5 | 28. juuli 2020 | Tallinn |  |
| 1500 m jooks | **3.38,59** | 15. august 2008 | Peking | Eesti rekord |
| 1 miili jooks | **3.59,74** | 9. august 2011 | Viljandi | Eesti rekord |
| 2000 m jooks | **5.06,02** | 16. juuli 2008 | Joensuu | Eesti rekord |
| 3000 m jooks | **7.48,24** | 11. juuli 2014 | Dublin | Eesti rekord |
| 5000 m jooks | **13.31,87** | 16. aprill 2010 | Walnut |  |
| 10 000 m jooks | 28.37.85 | 05. juuni 2021 | Birmingham |  |
| Poolmaraton | 1:02.20 | 17.oktoober 2020 | Gdynia | Eesti rekord |
| Maraton | **2:10.02** | 23. veebruar 2020 | Sevilla |  |
| 10 km maanteejooks | 29.04 | 19. september 2020 | Rapla | Eesti rekord |

Tiidrek Nurme treenib Keenias kõrge õhutemperatuuri mõjuväljas. Treeningujärgne kaalumine peaks ülevaate andma, kui palju vedelikke on kehast treeningu jooksul väljunud 
### Siserekordid

| Ala | Tulemus | Aeg | Koht | Märkused |
| --- | --- | --- | --- | --- |
| 1500 m jooks | **3.46,10** | 19. veebruar 2011 | Tallinn | Eesti rekord (tänaseks uuendatud) |
| 2000 m jooks | 5.18,5 | 20. veebruar 2008 | Tartu | Eesti rekord (tänaseks uuendatud) |
| 3000 m jooks | **7.55,37** | 10. veebruar 2010 | Stockholm | Eesti rekord |
| 5000 m jooks | 14.18,38 | 01. september 2020 | Tartu |  |

Eesti rekordite parandamised
----------------------------

### 1500 m jooks

Seni kehtiv Eesti rekord 1500 meetri jooksus **3.38,59** sai püstitatud 15. augustil 2008 Pekingis olümpiamängudel. Tähelepanuväärseks teeb tõik, et võistluse esimesed 1100 meetrit jooksis Nurm tempotegijana. Esimest korda parandas ta Eesti rekordit 26. juulil 2008 Belgias, joostes uueks rekordajaks 3.38,80 ja purustades sellega 1966. aastast Mart Vildile kuulunud rekordi. Tänu sellele tulemusele täitis Nurme olümpiamängude B-normi 0,2 sekundiga. 

### Miilijooks

Esimest korda ületas Nurme miilijooksu Eesti rekordi aastal 2006, joostes Tallinnas Kalevi staadionil Sporditähe miiljooksus ajaga 4.05.24. Võistlust jälgisid rajaääres sajad tantsupeolised, kes rekordijooksule kaasa elasid. Distantsi esimesel poolel aitas tempot hoida tempomeister, teisel poolel oli Nurme juba üksinda ning võitis jooksu. 

Teist korda ületas Nurme miilijooksu Eesti rekordi 21.08.2010 Soomes Joensuu kergejõustikusarja Eliittikisat võistlusel saades ajaks 4.00.22. Selle tulemusega lõpetas ta kolmandal kohal. 

Kolmandat korda ületas Nurme miilijooksu Eesti rekordi 09.08.2011 Viljandis toimunud Bigbank Kuldliiga finaaletapil. Seal suutis ta kolme mehelises konkurentsis, tuulistes oludes joosta esimese eestlasena alla nelja minuti, saades ajaks 3.59.74.

### 2000 m jooks

Eesti rekord 2000 m jooksus **5.06,02** sai püstitatud 18. juulil 2008 Joensuus kergejõustikusarja Eliittikisat võistlusel. Tuulistes oludes peetud võistluse tulemusena lõpetas ta jooksu teisena, seejuures edestades Soome jooksukuulsust Jukka Keskkisalo, kellele oli jooks üles ehitatud.

### 3000 m jooks

Eesti rekord 3000 m jooksus 7.48.24 sai püstitatud Dublinis toimunud Morton Games kergejõustikuõhtul. Selle tulemusega saavutas Tiidrek Nurme kolmanda koha. 

### 10 km maanteejooks

Eesti rekord 10 km maanteejooksus 29.04 sai püstitatud Rapla Selveri jooksul 19.09.2020. Jooksu viimased 5 km jooksis Tiidrek Nurme üksinda, trotsides puhanguti tugevat vastutuult. Varasem rekord 29.23 kuulus legendaarsele maratoonarile Pavel Loskutovile.

### Poolmaraton

Eesti rekord poolmaratonis 1.02.20 sai ületatud poolmaratoni maailmameistrivõistlustel 17.10.2020 Gdynias. Nurme lõpetas 122 mehelises konkurentsis 41. kohal. Varasem rekord 1.03.00 kuulus legendaarsele maratoonarile Pavel Loskutovile. 

### Ekiden

Tiidrek Nurme osales ekideni Eesti rekordi 28.09.2013 püstitamisel, kuuludes Tartu Ülikooli Akadeemilise Spordiklubi ridadesse. Võistkonna koosseis: Deniss Košelev, Tiidrek Nurme, Alexey Markov, Nikolai Vedehin, Kenny Kivikas, Allar Lamp. Ajaga 2.09.59 tuldi Eesti meistriks. 

### Siserekordid

18. veebruaril 2009 püstitas Tiidrek Nurme Stockholmis Eesti siserekordi 3000 m jooksus 7.59,31-ga. 10. veebruaril 2010 parandas ta Stockholmis rekordit: uueks rekordiajaks on **7.55,37**. Nurme püstitas 20. veebruaril 2010 Eesti siserekordi ka 1500 m jooksus, uueks rekordajaks on 3.47,40. Seda parandas ta 19. veebruaril 2011 ajaga **3.46,10**, kuid Eesti rekordi ületas hiljem Andi Noot.

Tunnustus
---------

* 2005 Kuressaare linna parim meessportlane
* 2007 Eesti aasta kergejõustiklane (U23 vanuseklassis)
* 2008 Tartu linna parim sportlane
* 2008 Saaremaa parim meessportlane
* 2020 Tartu Ülikooli Akadeemilise Spordiklubi aasta meessportlane
* 2020 Tartumaa parim sportlane
* 2020 Eesti aasta kergejõustiklane

Isiklikku
---------

Tiidrek Nurme jutlustab vanas Tartu Kolgata Baptistikoguduse palvelas.
Sündinud ja kasvanud on Kuressaares neljalapselise pere teise lapsena. 

Abiellus Maili Nurmega 15.10.2007.Peres on 3 last.

Tiidrek Nurme on veendunud kristlane. Ta kuulub Tartu Kolgata baptistikogudusse ja on üks koguduse jutlustajatest.

Teismeeas veetis 8 kuud noortevanglas.

Viited
------

1. ↑  Pahv, Peep (27. august 2023). "DELFI VIDEO | Tiidrek Nurme: raja kõige hullem osa oli minu jaoks kõige parem". *Delfi Sport*. Vaadatud 27. augustil 2023.
2. ↑  Tiidrek Nurme sai isaks Postimees , 3. september 2010
3. ↑  Veiko Visnapuu, Niidi ekstreener Espe: Marekil on väga keeruline seis, Meie Maa, 28. juuni 2012
4. ↑  Kolmandat korda isaks saav Tiidrek Nurme: tahame, et Eesti iive kasvaks ERR, 9. detsember 2017.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Tiidrek Nurme** |

* Biograafia ESBL-is
* Helar Osila, Juhan Kilumets. "Nurme ja Ojaloo valiti Eesti aasta kergejõustiklasteks", ERR, 19.detsember 2020
* "Tiidrek Nurme püstitas poolmaratoni MM-il Eesti rekordi", ERR 17. oktoober 2020
* Tiidrek Nurme Rahvusvahelise Kergejõustikuliidu kodulehel Muuda Vikiandmetes
* Rain Pruul, "Erki Noole eeskuju innustas vanglast pääsema", Eesti Päevaleht, 18. juuli 2005
* Gunnar Press, "Tiidrek Nurme vabandab Jumala ees, et pole saavutatuga iial rahul", Õhtuleht, 10. juuli 2007
* Priit Pullerits. "Jooksja Tiidrek Nurme leidis Keenias uue kodu" Tartu Postimees, 12. veebruar 2009
* Tiit Reinart. "Tartu parimad sportlased on Tiidrek Nurme ja Kaire Leibak." Tartu Postimees, 10. detsember 2008
* Anu Säärits. "Nurme ei kavatse peatuda: tahaks näha, mida tähendab olla 40-aastane jooksja." ERR, 9. august 2021
* Postimees Sport. "Tiidrek Nurme: olla olümpial esimeses kolmandikus – ülikõva." Postimees, 8.august 2021
* Anu Säärits. Nurme meeskondlikust kuuendast kohast: ülikõva ju! ERR, 15. august 2022
* Koduleht www.tiidrek.ee